**Anexa nr. \_\_\_\_\_\_ la HCLMT nr. \_\_\_\_\_ /\_\_\_\_\_\_\_\_ 2024**

**Procedura de acordare a facilităților fiscale la plata impozitului pentru clădirile la care s-au realizat lucrări în condițiile *Legii nr. 153/2011 privind măsuri de creștere a calității arhitectural-ambientale a clădirilor*, actualizată**

**1.** Prezenta anexă reglementează procedura și criteriile de acordare a scutirii la plata impozitului/taxei pe clădire pentru imobilele asupra cărora au fost executate lucrări de intervenție în condițiile *Legii nr. 153/2011 privind măsuri de creștere a calității arhitectural-ambientale a clădirilor*, actualizată, clădiri clasate conform Listei Monumentelor Istorice din Timișoara, actualizată în 2015 prin Ordinul Ministerului Culturii nr. 2.828/2015.

**2.** Beneficiarii scutirii de la plata impozitului pe clădire sunt deținătorii clădirilor așa cum sunt definiți la art. 4, lit. a) din Legea nr. 153/2011, actualizată, care execută lucrări de intervenție privind reabilitarea ambiental-arhitecturală a anvelopei clădirilor, conform art. 6 din lege.

**3.** Pentru a beneficia de această facilitate, persoanele fizice sau juridice trebuie să îndeplinească următoarele condiții cumulative la momentul solicitării acordării scutirii la plata impozitului/taxei pe clădire:

1. Să realizeze și să finalizeze lucrările de intervenție prevăzute de art. 6 din *Legea nr.153/2011 privind măsuri de creștere a calității arhitectural-ambientale a clădirilor*, actualizată, pe parcursul anului curent;
2. Să depună, până cel târziu în data 31 martie 2025, la Registratura Municipiului Timișoara documentația completă (**emisă până cel târziu la data de 31 decembrie 2024**), așa cum este aceasta specificată în prezenta procedură;
3. Să aibă achitate obligațiile datorate bugetului local scadente la 31.12.2024, până la termenul limită de depunere a cereri și a documentelor justificative.

**4. (1)** Scutirea la plata impozitului pe clădiri se acordă pe baza de **cerere** depusă la Registratura Municipiului Timișoara. Cererea pentru lucrările de intervenție prevăzute la pct. 2 (reglementate de art. 6 din Legea nr.153/2011, actualizată) se depune până cel târziu în data de 31 martie 2025, împreună cu documentele justificative **emise până cel târziu la data de 31 decembrie 2024**, sub sancțiunea decăderii.

**(2)** Nerespectarea termenului de depunere a cererii de acordare a scutirii atrage respingerea solicitării de către compartimentul de specialitate care are atribuții în gestionarea prezentei proceduri, ca fiind tardiv formulată.

**(3)** Cererea prevăzută la alin. 1 este însoțită de copia următoarelor documente justificative, care sunt certificate ca fiind conforme cu originalul:

1. Buletin/carte de identitate a solicitantului în cazul persoanelor fizice, certificat de înregistrare fiscală în cazul persoanelor juridice și declarație privind acordul referitor la prelucrarea datelor cu caracter personal; Pentru cazurile excepționale, în care proprietarii refuză depunerea cărții de identitate, se va depune o listă care va cuprinde toți proprietarii din imobil, semnată de către reprezentantul legal al asociației de proprietari/ semnată de către toți proprietarii din imobil, după caz.
2. Dovada proprietății asupra clădirii, respectiv extras de carte funciară nu mai vechi de 30 de zile, în copie. În cazul asociațiilor de proprietari, se va depune extras de carte funciară in extenso, nu mai vechi de 30 de zile, și tabel cu persoanele care fac parte din asociația de proprietari, semnat și ștampilat de către administratorul acesteia;
3. Notele tehnice de constatare (conform conținutului-cadru prevăzut în anexa nr. 2 la Legea nr. 153/2011) în care sunt prevăzute măsurile de intervenție pentru reabilitare, care se elaborează de către experți tehnici atestați în scopul stabilirii stării tehnice a clădirii din punctul de vedere al asigurării cerințelor esențiale de calitate a construcțiilor, în condițiile art. 11, alin. (3) din Legea nr. 153/2011:

* „rezistenţă mecanică şi stabilitate" (A1+/A2);
* „securitate la incendiu" (C);
* „siguranţa în exploatare" (B).

1. Autorizația de construire pentru executarea lucrărilor de intervenție, emisă în condițiile Legii nr. 50/1991 republicată și actualizată, sau, în cazul intervențiilor efectuate în conformitate cu art. 11, alin. (4) al Legii nr. 50/1991 fără autorizație de construire, copie acord scris și aviz favorabil al Direcției Județene pentru Cultură Timiș;
2. Procesul-verbal de recepție la terminarea lucrărilor din care să rezulte că s-au realizat lucrările de intervenție consemnate în notele tehnice de constatare și data finalizării lucrărilor sau, în cazul intervențiilor efectuate, în conformitate cu art. 11, alin. (4) al Legii nr. 50/1991, fără autorizație de construire, procesul-verbal de recepție calitativă vizat de către Direcția Județeană pentru Cultură Timiș;
3. Avizul Ministerului Culturii sau al Direcțiilor Județene pentru Cultură, potrivit prevederilor legale, în cazul lucrărilor care se execută pe baza unei autorizații de construire;
4. Declarație pe proprie răspundere a deținătorului imobilului (în cazul proprietarului unic)/a reprezentantul legal al asociației de proprietari/a reprezentantul desemnat al proprietarilor (în cazul în care aceștia nu sunt constituiți în asociație de proprietari), din care rezultă că lucrările de intervenție au fost realizate pe cheltuiala proprie (conform O.G. 30/2011, art. 89, alin. 8), însoțită de dovada efectuării lucrărilor pe cheltuiala proprie (copie facturi, chitanțe fiscale) atât pentru materialele de construcție utilizate, cât și pentru lucrările efectuate.

**(4)** Dosarul cuprinzând cererea de solicitare și documentele justificative se depune într-un singur exemplar pentru fiecare clădire.

**5.** Întreaga documentație anexată cererii pentru acordarea scutirii la plata impozitului pe clădire se analizează de către funcționării compartimentului de specialitate responsabil cu implementarea prezentei proceduri, care întocmesc un document de îndeplinire/neîndeplinire a condițiilor tehnice, după caz, privind încadrarea lucrărilor efectuate în condițiile prezentei proceduri. Documentul de îndeplinire/neîndeplinire a condițiilor tehnice va fi comunicat persoanei care a formulat cererea de scutire.

**6. (1)** În vederea aplicării scutirii, compartimentul de specialitate responsabil cu implementarea prezentei proceduri va transmite Direcției Fiscale a Municipiului Timișoara, documentul de îndeplinire a condițiilor tehnice, însoțit de următoarele documente:

1. Extrasul de carte funciară in extenso al imobilului, copie;
2. Buletin/carte de identitate a solicitantului în cazul persoanelor fizice, copie/certificat de înregistrare fiscală în cazul persoanelor juridice, copie.

**(2)** În urma comunicării documentul de îndeplinire a condițiilor tehnice însoțit de documentele prevăzute la alin. 1, Direcția Fiscală a Municipiului Timișoara (DFMT) verifică îndeplinirea condițiilor referitoare la achitarea obligațiilor restante datorate bugetului local la data de 31.12.2024.

**(3)** În cazul în care solicitantul scutirii nu achită până la data de 31.03.2025 obligațiile restante cu care figurează la data de 31.12.2024, DFMT nu va acorda scutirea de la plata impozitului pe clădire și va înștiința solicitantul despre motivele neacordării facilității fiscale. Direcția Fiscală a Municipiului Timișoara transmite compartimentului de specialitate responsabil cu implementarea prezentei proceduri o situație privind scutirile neacordate.

**(4)** Dacă sunt îndeplinite condițiile de acordare a scutirii, Direcția Fiscală a Municipiului Timișoara va emite decizia privind acordarea scutirii de la plata impozitului pe clădire. Decizia se va comunica persoanei care a formulat cererea de scutire, iar compartimentului de specialitate responsabil cu implementarea prezentei proceduri i se va transmite o situație privind scutirile acordate.

**7.** În aplicarea prevederilor prezentei proceduri, compartimentul de specialitate responsabil cu implementarea acesteia are competențe privind verificarea cererii și a documentației anexate acesteia privind îndeplinirea condițiilor tehnice și a încadrării în termenul de depunere. Direcția Fiscală a Municipiului Timișoara are competențe privind verificarea îndeplinirii condițiilor referitoare la achitarea obligațiilor datorate bugetului local și aplicarea scutirii de la plata impozitului pe clădire.

**8. (1)** Scutirea de la plata impozitului pe clădiri/taxei pe clădiri se acordă pe o perioadă de 5 ani consecutivi, începând de la data de întâi ianuarie a anului fiscal următor celui în care a fost efectuată recepția la terminarea lucrărilor, cu condiția respectării conținutului prezentei proceduri.

**(2)** Scutirea se menține în cazul soțului supraviețuitor și în cazul moștenitorilor legali.

**(3)** În cazul înstrăinării clădirii, scutirea de impozit nu se aplică noului proprietar al acesteia.